OBH 6500/1998.
Az állampolgári jogok országgyűlési biztosának jelentése
Előadó. Dr. Győrffy Zsuzsanna

A vizsgálat megindítása

Szabolcs-Szatmár-Bereg megyében tett munkalátogatásom során 1998. novemberében meglátogattam a megyei önkormányzat Csecsemő-és Gyermekeket Ápoló-Gondozó Otthonát. Az intézmény igazgató főorvosa és az intézeti orvos tájékoztatása alapján tudomásomra jutott, hogy a gyámhivatalok több olyan gyermek nevelőszülőhöz való kihelyezését szorgalmazzák, akik örökbefogadhatók, de örökbefogadásuk érdekében még nem történtek intézkedések. Hasonló a helyzet azokkal, akiknek vér szerinti családjukba való visszahelyezésükre remény van. A gyermekek csecsemőotthonból való áthelyezését sem látták az otthon vezetői kellően előkészítettnek. Az otthon vezetője sérelmezte, hogy az intézményében elhelyezett gyermekeknek nem lehet a gyámja.

Az állampolgári jogok országgyűlési biztosáról szóló 1993. évi LIX. törvény ( továbbiakban Obtv. ) 18. § (3) bekezdésében foglalt felhatalmazásom alapján a Szabolcs-Szatmár-Bereg megyei Közigazgatási Hivatal Megyei gyámhivatalának vezetőjét vizsgálat lefolytatására kértem fel.

A vizsgálat megállapításai

A megyei gyámhivatal a lefolytatott vizsgálat alapján megállapította, hogy  az örökbefogadható és vér szerinti családjukba visszahelyezhető kiskorúak nevelőszülőkhöz való kihelyezését a gyámhivatalok és az intézeti gyám nem kezdeményezte, az állami gondoskodás felülvizsgálata során a vonatkozó jogszabályokat betartották.

A kiskorúak csecsemőotthonból való kihelyezését megfelelő mértékben előkészítették.

Négy csecsemőotthonban elhelyezett gyermek gyámrendelése ügyében valóban jogszabálysértést történt, de a megyei gyámhivatal vezetője a jogszabálysértés megszüntetése ügyében a megfelelő intézkedéseket megtette.

A megyei gyámhivatal vizsgálata alapján megállapította, hogy a csecsemőotthonban elhelyezett  gyermekek alkotmányos jogai nem sérültek, az elkövetett jogszabálysértést pedig a megyei gyámhivatal saját hatáskörében orvosolta.

Megállapítottam, hogy  kiskorúak alkotmányos jogaival kapcsolatban visszásság nem történt,  ezért a vizsgálatot ajánlás nélkül lezárom.

Budapest, 2000. május 22.

Gönczöl Katalin